হাফেজ মুহাম্মদ কাশেম, টেকনাফ …টেকনাফ উপজেলা পরিষদের সংরক্ষিত ২টি মহিলা আসনের তপশীল গোপন করার গুরুতর অভিযোগ উঠেছে। এ ব্যাপারে ২ জন প্রার্থী প্রতিকার ও পুনরায় তপশীল দাবি করে কক্সবাজার জেলা প্রশাসক বরাবরে লিখিত অভিযোগ করেছেন। কক্সবাজার জেলা প্রশাসক আবেদনের প্রেক্ষিতে প্রয়োজনীয় ব্যবস্থা নিতে টেকনাফ উপজেলা নির্বাহী অফিসারকে (ইউএনও) নির্দেশ দিয়েছেন। ১৮ জানুয়ারী বৃহষ্পতিবার বিকালে আবেদনের কপি টেকনাফে পৌঁছেছে। অভিযোগকারীরা হলেন টেকনাফ উপজেলা পরিষদের সংরক্ষিত ১নং মহিলা আসনের প্রার্থী হ্নীলা ইউনিয়নের সংরক্ষিত মহিলা আসনের-৩ মেম্বার মরজিনা আক্তার ছিদ্দিকী এবং টেকনাফ উপজেলা পরিষদের সংরক্ষিত ২নং মহিলা আসনের প্রার্থী সাবরাং ইউনিয়নের সংরক্ষিত মহিলা আসনের-১ মেম্বার আয়েশা বেগম। তাঁরা দু’জন এবং ২নং আসনের বর্তমান মহিলা সদস্য সাবরাং ইউনিয়নের মেম্বার সনজিদা আক্তার টেকনাফ উপজেলা নির্বাহী অফিসারের কার্যালয়ে উপস্থিত হয়ে কক্সবাজার জেলা প্রশাসকের নির্দেশিত লিখিত অভিযোগের কপি দাখিল করেন।